|  |  |  |  |
| --- | --- | --- | --- |
| **ТАБЛИЦА**  **с постъпилите становища и резултатите от проведеното от Комисия за регулиране на съобщенията и Министерство на транспорта и съобщенията обществено обсъждане по проект на Постановление на Министерския съвет за приемане на Тарифата за таксите, които се събират от Комисията за регулиране на съобщенията по Закона за електронните съобщения** | | | |
| **Заинтересовани лица** | **Предложения** | **Статус** | **Мотиви** |
| **Общи бележки** | | | |
| **„А1 България“ ЕАД (А1)** | „А1 България“ ЕАД (А1) е на мнение, че Комисия за регулиране на съобщенията (КРС/Комисията) правилно е предприела действия за изменение на текущата Тарифа за таксите, които се събират от КРС по ЗЕС (Тарифата) и съответно го е публикувала за обществени консултации.  Радиочестотния спектър и номерата от ННП са ограничен ресурс с ключово значение за развитието на сектора на електронни съобщения, като при планирането и разпределението на ресурса следва да се отчитат следните принципи:  - стимулиране развитието на вътрешния пазар на електронни съобщения;  - създаване условия за насърчаване на конкуренцията, което да спомогне за внедряване на нови технически решения, гарантиращи високо качество на услугите;  - насърчаване на неутралността по отношение на технологиите и услугите при ползване на радиочестотния спектър;  - хармонизиране на използването на радиочестотния спектър;  - преразпределение на радиочестотния спектър с оглед осигуряване на преносна среда с висок капацитет за непрекъснато нарастващия безжичен трафик на данни и на широколентовите услуги чрез насърчаване на гъвкавостта и иновациите;  - отчитане на националните интереси, включително нуждите на националната сигурност, при планиране и разпределение на радиочестотния спектър.  Предложените от Комисията изменения в Тарифата са изцяло в унисон със заложените в Държавната политика по планиране и разпределение на радиочестотния спектър принципи. КРС отчитат развитието на пазара и очакваните тенденции в краткосрочен план и предложните промени следва да имат положителен ефект, в посока засилване на конкуренцията. | **-** | В становищата на предприятията, обобщени в настоящия раздел, се изразява принципно съгласие с проекта и обосновката към него.  При разглеждане конкретните предложения  са изложени съответни мотиви. |
| **„Йеттел България“ ЕАД (Йеттел)** | „Йеттел България“ ЕАД напълно споделя мотивите на КРС, посочени при приемане на Проекта, а именно създаване на благоприятни условия за усвояване на радиочестотен спектър за наземни мрежи за предоставяне на електронни съобщителни услуги с национален обхват в обхвати 700 MHz и 800 MHz за развитието на 5G инфраструктура и нови технологии (като 5G и 6G) и изпълнение на Реформа 2 (C7.R2): Ефективно използване на радиочестотния спектър от Плана за възстановяване и устойчивост на България. |
| **„ЦЕТИН България“ ЕАД** | ЦЕТИН приветства така представения Проект, като счита че с окончателното му приемане министърът на транспорта и съобщенията и КРС за пореден път ясно и категорично ще демонстрират ключовата си роля на специализиран орган на изпълнителната власт и независим секторен регулатор, които провеждат държавната политика в областта на електронните съобщения и насърчават развитието на пазара на електронни съобщителни мрежи и услуги в Република България с оглед постигане целите на ЗЕС и по-конкретно – създаване на необходимите условия за развитие на свързаността и достъпа до мрежи с много голям капацитет, включително мобилни и безжични мрежи, както и тяхното използване от страна на всички граждани и стопански субекти (чл. 4, ал. 1, т. 2 от ЗЕС, във връзка с чл. 3, пар. 2, б. „а“ от Европейския кодекс за електронни съобщения).  Както ЦЕТИН многократно е посочвал до момента, разполагането и разгръщането на мрежи с много голям капацитет (VHCN) е свързано с използването на много по-широки честотни ленти от предприятията, което ще изисква заплащането на значителни по размер такси при положение, че действащата Тарифа не бъде променена. В тази връзка считаме, че евентуалното запазване на действащите такси за радиочестотен спектър би могло да доведе до по-широко използване на оптични връзки за backhaul-а в мобилните мрежи от традиционни или алтернативни доставчици за сметка на реалните постъпления от такси за спектър в бюджета. |
| **„Ендуросат“ АД** | „ЕНДУРОСАТ” АД приветства предприетите действия от Комисията за регулиране на съобщенията (КРС) по преразглеждане Тарифата за таксите, които се събират от КРС по Закона за електронните съобщения (ЗЕС) (Тарифата). Подкрепяме промените, извършени по отношение отстраняване несъответствията между Тарифата и ЗЕС – като включване в Тарифата на такси за ползване на радиочестотен спектър за мрежи, ползващи спектър въз основа на регистрационен режим и ползване на радиочестотен спектър за електронни съобщителни мрежи от негеостационарни спътникови системи. Считаме, че ясните правила и условия за ползване на радиочестотен спектър в Република България, ще създадат много добри условия за планирането и въвеждане в експлоатация на нови български спътникови системи, както на негеостационарна орбита, така и от вече определените позиции за Република България на геостационарната орбита. Прозрачността при определянето на таксите за ползване на радиочестотен спектър е изключително важна за инвестиционните намерения на компаниите, което в допълнение към ясните правила, ще допринесе за предоставянето на нови и по-иновативни услуги на потребителите, ще насърчи научните изследвания и развитието на технологиите и ще стимулира инвестициите в сектора на спътниковите комуникации в България. |
| **г-жа Магдалена Димитрова**  **(становище, постъпило в Портала за обществени консултации)** | На 18.01.2023 г. всички абонати на „ЙЕТЕЛ БЪЛГАРИЯ“ ЕАД (ЙЕТЕЛ) получиха SMS уведомление, че операторът ще увеличи едностранно месечните абонаменти на мобилни услуги с 15.3%, мотивирано от официално обявения от Националния статистически институт средногодишен индекс на потребителските цени за 2022 г.  Подобни съобщения за увеличение на сметките получиха малко по-рано и абонатите на „ВИВАКОМ БЪЛГАРИЯ“ ЕАД.  Основанието за тези увеличения на абонаментните планове са неравноправни клаузи в индивидуалните договори на потребителите, за които регулаторните органи в лицето на Комисията за защита на потребителите и Комисията за регулиране на съобщенията упорито мълчат. И докато мълчанието на КРС е обяснимо (председателят й е с изтекъл мандат и се надява да не бъде сменен от Министерския съвет), то цялата КЗП бе сменена от служебното правителство преди няколко месеца и би следвало да действа много по-решително.  Едностранното увеличение на цените е скандално и представлява очевидна провокация на мобилните оператори към българското общество и държава.  И към момента ЙЕТЕЛ например, предлага абонаментни планове „Тотал Макс 31.99“ и „Тотал Макс 36.99“. Тези абонаментни планове бяха предлагани и през целия месец декември 2022, като „промоционални“. Условието е, че са за срок от 2 години. Абонатът сключва на 15 декември 2022 г. договор, разчитайки, че ще плаща по 36.99 лв. за срок от две години, но само месец по-късно получава съобщение от мобилния оператор, че всъщност таксата му ще бъде увеличена едностранно от ЙЕТЕЛ, още на първия месец и то с 15.3%. С други думи, таксата му ще стане 42,50 лв.  Вместо борба с неравноправните клаузи от страна на регулаторите, държавата в лицето на КРС е публикувала за обществено обсъждане намаление с 40 % на таксите, които същите тези мобилни оператори плащат на държавата, за ползват за мрежите си.  На портала за обществени консултации (<https://www.strategy.bg/PublicConsultations/View.aspx?lang=bg-BG&Id=7350>) КРС е публикувала Проект на Постановление на МС за изменение и допълнение на Тарифата за таксите, които се събират от Комисията за регулиране на съобщенията по Закона за електронните съобщения, от което е видно предлаганото намаление.  Какво е заключението: вместо благодарност към българското общество и държавния бюджет за планираното от КРС намаление с 40% на таксите, които операторите плащат на държавата, гражданите получават едностранно увеличение на сметките си.  Намирам, че държавата има достатъчно механизми за противопоставяне на този произвол, така както бе направено от вицепремиерът Корнелия Нинова през 2022 г., когато мобилните оператори опитаха да извършат увеличение на таксите на същото основание.  В случай, че операторите не се откажат от това да товарят българския потребител (заплащащ едни от най-високите такси в ЕС) с едностранно увеличение таксите, предлагам Министерския съвет да откаже предлаганото от КРС 40 % намаление на Тарифата на таксите, които операторите плащат на държавата.  Обществото очаква действия, адекватни и незабавни! | **Не се приема** | Постъпилата бележка се разглежда само в частта й, относима към проекта за изменение и допълнение на Тарифата. Настоящата процедура по изменение и допълнение на акта се провежда при спазване на изискванията на нормативната уредба. Основанията и реда за промяна в акта са изрично посочени в приложимото законодателство и същите не могат да бъдат поставени под условие от други административни производства, а именно разглеждане от компетентните органи на индексацията на цените на дребно за ползване на услугите на мобилните предприятия.  Освобождаването за граждански нужди на радиочестотен спектър в обхвати 700 и 800 MHz, както и осигуряването на подходящи условия за ползването на посочения спектър за предоставяне на електронни съобщителни услуги са от съществено значение за разгръщането на мрежите от пето поколение (5G) в България. Осигуряването на цифрова свързаност в рамките на ЕС се определя като основен фактор за икономическо, социално и териториално сближаване, в подкрепа на модернизацията на местните икономики и за диверсификацията на икономическите дейности.  В оперативните споразумения между България и ЕК към Националния план за възстановяване и устойчивост (НПВУ) по проект „Широкомащабно разгръщане на цифрова инфраструктура на територията на България“ от стълб III „Свързана България“ е предвидена мярка C7.R2: „Ефективно използване на радиочестотния спектър“. Предоставянето за електронни съобщителни услуги на 2x30 MHz във всеки един от обхватите 700 и 800 MHz през първото тримесечие на 2023 г. е заложено като условие за следващото, трето плащане по НПВУ. Предвид значимостта на тяхното изпълнение и кратките срокове, намалението на таксите за придобиване на радиочестотен спектър в обхвати 700 и 800 MHz би стимулирало интереса от страна на предприятията за придобиване на ресурс в споменатите обхвати и по-широкото разгръщане на 5G мрежите. |
| **По отношение на таксите за ползване на радиочестотен спектър в обхвати 700 MHz и 800 MHz** | | | |
| **“Виваком България” ЕАД (Виваком)** | Радиочестотният спектър в обхвати 700 и 800 МНz е от голямо значение за бъдещото развитие на 5G мрежите, респективно за повишаване ефективността на българската икономика чрез дигитализация. Не случайно предоставянето на тези обхвати е заложено като реформираща мярка в Плана за възстановяване и устойчивост: разгръщането на мрежите от ново поколение върху тези честотни обхвати има стратегическо значение не само за телеком-индустрията, но и за цялото общество. Република България е една от малкото държави в ЕС, в които спектърът в тези обхвати все още не е разпределен като забавянето беше, и е продиктувано от обективни причини - резервирането на част от спектъра за нуждите на сигурността и отбраната (ВВС). В ситуацията на дългогодишна липса на достъп до обхвати 700 МНz и 800 МНz, мобилните предприятия в България фокусираха стратегиите си за развитие на мрежите върху различни комбинации в други честотни обхвати, които им бяха предоставени, като инвестират и развиват мрежите си съобразно наличния ресурс.  С оглед на гореизложеното, обективното забавяне на цялостното освобождаване на този спектър за граждански нужди, както и предоставянето му за ползване в двата обхвата по едно и също време (според ПВУ през 2023 г) има сериозен ефект върху бизнес плановете на предприятията, като размерът на заплащаните такси е от съществено значение за крайното решение относно придобиването на честотния ресурс в тези два обхвата. Както вече посочихме в краткосрочен план развитието на мрежите от ново поколение не е непременно обвързано с ресурса в 700 МНz и 800 МНz и предоставянето на стимули от страна на държавата е ключово за формиране на решение от страна на предприятията.  В тази връзка оценяваме предложението на КРС за ревизиране на таксите в тези обхвати, базирано на извършения задълбочен анализ относно икономическото и технологично състояние на пазара.  На мнение сме, че предложеното намаление в размера на еднократните такси за ползване на радиочестотен спектър в обхвати 700 MHz и 800 MHz е необходимата предпоставка за мобилните предприятия да направят оценка в дългосрочен план относно придобиването на спектъра в двата обхвата като част от стратегиите им за развитие на мрежите. Намаляване на еднократните такси в по-голям размер спрямо предложеното в Проекта би довело до ускоряване на инвестиционни планове в тази посока, тъй като ще пренасочи средства в посока на разгръщане на мрежите. В случай, че ползването на този спектър е обект на допълнителни ограничения с оглед резултатите от тестове с Министерство на отбраната, може да бъдат обсъдени допълнителни мерки, които да отразят тази ситуация.  В тази връзка считаме за резонно да бъде преразгледано предложението за промяна на еднократните такси в обхвати 700 MHz и 800 MHz като се предвиди намаление в по-голям размер. | **Не се приема** | Предложението за промяна на еднократните такси в обхвати 700 MHz и 800 MHz е изготвено въз основа на анализ на приложимите такси на ниво Европейски съюз. Наред с това е отчетено забавянето в предоставянето на ресурс в посочените обхвати, което се отразява върху необходимите инвестиции за изграждане на мрежи от ново поколение. |
| **А1** | Радиочестотният спектър в обхвати 700 MHz и 800 MHz е от съществено значение за бъдещото развитие на 5G мрежите, но въпреки това нашата страна е една от малкото, в които спектърът в тези обхвати все още не е разпределен. Както вече няколко пъти беше заявявано от страна на операторите, цялостното забавяне в освобождаване на този спектър за граждански нужди, както и очакваното му предоставяне за ползване по едно и също време ще се отрази на бизнес плановете на предприятията, като размерът на заплащаните такси е от съществено значение. В наше писмо от септември 2022 г. е изложило детайлно мотиви и аргументи за необходимостта от намаляване на таксите в тези обхвати с около 65%, за да има предпоставка за създаване на съответните стимули за преразглеждане на инвестиционните планове на предприятията и залагането на по-кратки срокове за изпълнение. Докато в другите държави-членки на ЕС спектърът в 800 MHz, а на последващ етап и този в 700 MHz, бяха усвоени преди години, то ние ще следва да инвестираме в оборудване и в двата обхвата почти едновременно и за кратко време.  Въпреки това, смятаме че предложеното намаление в Тарифата, която е на обществено обсъждане би създало предпоставки мобилните предприятия да инициират оценка на възможностите за включване в плановете им за развитие на мрежите и придобиването на спектър в двата обхвата. Важно е да отбележим, че ползването на този спектър може да бъде обект на допълнителни ограничения, след провеждане на тестове с Министерство на отбраната и при отчитане на резултатите от проведените наземни тестове, развитието на такъв сценарий е напълно реалистично.  В тази връзка считаме, че предложеното намаление е стъпка в правилната посока, но може да се обсъди и намаление в по-голям размер. | **Не се приема** | Предложението не се приема по мотивите, посочени в предходната бележка. |
| **Йеттел** | Радиочестотният спектър в обхвати 700 и 800 MHz е от голямо значение за бъдещото развитие на 5G мрежите, както и за засилване на конкуренцията между операторите. Република България е една от малкото държави в ЕС, в които спектърът в тези обхвати все още не е разпределен и че забавянето при предоставянето му ще се отрази негативно на конкурентноспособността на българската икономика. Само за сравнение ще посочим, че спектърът от обхват 800 MHz е предоставен в държавите-членки средно преди 10 години, т.е. налице са вече добре развити мрежи в обхвата. Забавянето в цялостното освобождаване на спектъра в обхвати 700 MHz и 800 MHz за граждански нужди и предоставянето му за ползване по едно и също време се отразява на бизнес плановете на предприятията.  Безспорно предприетите през 2020 г. промени в тарифната политика в посока намаление на таксите за ползване на радиочестотен спектър са позволили на предприятията, предоставящи услуги чрез наземни мрежи да изготвят по-амбициозни планове за развитие на мрежите, вкл. за такива от пето поколение.  Влошаването на макроикономическите показатели през последната година, както и очакванията за продължаващи неблагоприятни тенденции при развитието на тези показатели в средносрочен план, поставят отново под въпрос възможността за изпълнение на заложените цели. В този смисъл предложението на КРС да преразгледа еднократните такси за ползване на радиочестотен спектър се явява навременно и обосновано. | **-** | Предприятието изразява подкрепа на проекта. |
| **По отношение на таксите за ползване на радиочестотен спектър за електронни съобщителни мрежи от неподвижната радиослужба от вида "точка към точка"** | | | |
| **Виваком** | С ефективното усвояване на повече честотен ресурс за развитие на 4G мрежите и усиленото разгръщане на 5G технологията тенденцията е за заявяване на все по-широки честотни ленти, което при прилагания до момента начин за изчисляване на таксите води до значително нарастване на оперативните разходи за изграждане на свързаност. По прогнозни данни очакванията на Виваком са за двоен ръст на годишните такси за спектър до 2025 г. Предложеното с Проекта намаление на тези такси безспорно ще намали този негативен ефект, но доколкото се запазва подхода за калкулирането им, то може да се окаже недостатъчно за стимулиране темповете на миграции на отделните участъци към по-широки ленти. Предпоставки за това биха възникнали при намаляване на таксите с 50%. | **Приема се по принцип** | С предложението за промяна, таксите в обхватите до 24 GHz и над 35 GHz се намаляват с 40 %, а тези в обхвите от 27 GHz до 35 GHz – с 50 %.  Считаме, че така предложените размери на таксите ще стимулират миграцията на отделни участъци към по-широки ленти. При определянето на таксите е взета предвид и натовареността на обхватите. |
| **А1** | От съществено значение за създаване на условия за изграждане и развитие на мрежи с много голям капацитет, включително 5G мрежи, е наличието на адекватни условия за придобиване на ресурс за мрежи от типа „точка към точка“, в контекста на необходимостта от бързо и икономически обосновано развитие на мрежите. По този начин ще се постигне насърчаване на инвестициите в инфраструктурата, стимулиране на иновациите и осигуряване на условия за пълното развитие на новото поколение мобилни 5G мрежи в максимално кратки срокове. С ефективното усвояване на повече честотен ресурс за развитие на 4G мрежите и усиленото разгръщане на 5G технологията, тенденцията е за заявяване на все по-широки честотни ленти, което при прилагания до момента начин за изчисляване на таксите, води до значително нарастване на оперативните разходи за изграждане на свързаност. Предложеното с Проекта намаление на тези такси безспорно ще редуцира този негативен ефект, но доколкото се запазва подхода за калкулирането им, то може да се окаже недостатъчно за стимулиране темповете на миграции на отделните участъци към по-широки ленти. Предпоставки за това биха възникнали при намаляване на таксите с около 50%. | **Приема се по принцип** | Бележката на А1 по същество се припокрива с изложеното от страна на Виваком. В тази връзка относими се явяват мотивите, изложени в предходната бележка. |
| **Йеттел** | От съществено значение за създаване на условия за изграждане и развитие на мрежи с много голям капацитет, включително 5G мрежи, е и предложението за намаляване на таксите за ресурс за мрежи от типа точка към точка в контекста на необходимостта от бързо и икономически обосновано развитие на мрежите. Още повече предвид факта, че еднократната и годишните такси за ползване на радиорелейни участъци не са променяни през последните 10 години, а е налице експоненциалното нарастване на оперативните разходи за израждане на свързаност. | **Приема се по принцип** | Считаме, че с проекта ще бъде осигурено създаването на условия за изграждане на мрежите с много голям капацитет, включително 5G мрежите. |
| **По отношение на таксите за номерационни ресурси** | | | |
| **Виваком** | На мнение сме, че предложението за намаление на годишните такси за ползване на фиксирани номера е в размер, който не отчита в цялост резултатите от икономическото и технологично състояние на пазара на предоставяне на фиксирана гласова услуга по смисъла на чл. 143а от ЗЕС.  В тази връзка отново ще посочим, че за последните 10 години (2011 vs 2021) е налице драстичен спад в приходите от предоставяне на фиксирана гласова услуга (≈4 пъти), както и в броя на фиксираните телефонни постове (≈3 пъти). Перспективите за развитие на пазара не очертават промяна в тенденцията. Напротив, очакванията са за влошаване на тези показатели, което ще продължи да се отразява на икономическата стойност на географските номера в посока намаляване. В тази връзка считаме, че са налице достатъчно основания за прилагане на по-голямо намаление на таксите за географски номера от поне 50% спрямо предложеното в Проекта. | **Приема се по принцип** | Споделяме изложените в становището аргументи относно тенденцията на намаляване на ползването на фиксирана гласова услуга, респективно ползването на номера за предоставяне на посочените услуги.  Съгласно чл. 143а, ал. 1 от ЗЕС, размерът на таксите се определя при отчитане на икономическото и технологичното състояние на пазара.  От направените анализи и предоставената информация от становищата на предприятията е видно, че приходите от пазарния сегмент фиксирана гласова услуга намаляват, както и че е налице трайна тенденция за спад на броя активни абонати на фиксирани услуги.  Също така се наблюдава спад и при средния приход от абонат.  Посочените обстоятелства са именно основанието за преразглеждане на годишните такси за предоставяните номерационни ресурси в проекта и съответно тяхното намаление.  Предложеното от предприятието драстично намаление на таксите не може да бъде прието за обосновано.  Съгласно чл. 143а, ал. 7 от ЗЕС, размерът на таксата за ползване на номерационни ресурси се определя въз основа на степента на ограниченост на номерационните ресурси, поради което следва таксите за национално значим номер с 8-цифрена дължина да останат по-високи от тези с 9-цифрена дължина.  Не на последно място е необходимо да се отбележи, че предприятията имат възможност да преустановят ползването на излишен номерационен ресурс и съответно да намалят разходите си. |
| **А1** | Годишните такси за органичен ресурс номера не са променяни от повече от 10 години и това се вижда и от данните от сравнителния анализ с нивата на таксите в останалите държави-членки на ЕС. По данни от Cullen International A.S. средноевропейските нива на таксите са с около 50% по-ниски от тези в България. Същевременно средния приход от абонат (ARPU) в Европа е два пъти по-голям от този в нашата страна. Предприятието счита, че следва да бъдат отчетени и следните факти:   * Приходите от пазарния сегмент фиксирана гласова услуга са намалели с почти 6.5 пъти за периода 2009 г. – 2021 г.; * Приходите от мобилни гласови услуги също бележат спад, най-вече поради спад в приходите от гласови услуги на дребно - т.е. там където се ползват номерата; * Налице е установена от КРС трайна тенденция за спад в броя на фиксираните телефонни постове и на абонатите на мобилна телефонна услуга (брой уникални SIM карти) през последните 10 години.   Перспективите за развитие на пазара фиксирани услуги не очертават промяна в тенденцията. Напротив, очакванията са за влошаване на тези показатели, което ще продължи да се отразява на икономическата стойност на географските номера в посока намаляване. | **Приема се по принцип** | По мотивите, посочени в предходната бележка. |
| **Йеттел** | Приветстваме и преразглеждането на размера на таксите за мобилни и географски номера, с оглед тяхната пазарна значимост и привеждането им в актуални към настоящите пазарни и конкурентни условия нива. | **-** | Предприятието изразява подкрепа на проекта. |
| **Редакционни бележки** | | | |
| **Йеттел** | В допълнение бихме искали да предложим прецизиране на разпоредбата на §5 (§ 4 от проекта на Постановление, поставено на обществено обсъждане от МТС), т.2, както следва:  В алинея 2 след думите „годишната такса по ал. 1“ се добавя: „се определя по методика, приета от комисията. Методиката е част от анализа по чл. 53, ал. 2 от Закона за електронните съобщения.“  Съгласно чл. 53, ал. 2 от ЗЕС Комисията ежегодно извършва анализ на необходимостта от преразглеждане на тарифата по чл. 147 от същия закон и провежда обществени консултации. Комисията, в зависимост от резултатите от анализа, може да предложи на Министерския съвет да приеме изменение или допълнение на тарифата. В този смисъл и предвид факта, че годишната такса за контрол се определя в тарифата, предприятието счита, че методиката следва да бъде част от анализа, въз основа на който се определя необходимостта от изменение и допълнение на Тарифата. По този начин ще се осигури, законосъобразност, прозрачност и консистентност в подхода при изменение на тарифата и при определяне на таксата контрол. | **Приема се по принцип** | С оглед осигуряване на пълно съответствие на проекта с изискванията на ЗЕС т. 2 от § 5 (респективно § 4) от проекта се заличава. |
| **„Ендуросат“ АД** | *По § 7* (§ 6 от проекта на Постановление, поставено на обществено обсъждане от МТС) *от проекта на Постановление на Министерски Съвет*  В т. 1.5 (т. 1, б. „д“ от проекта на Постановление, поставено на обществено обсъждане от МТС) от § 7 „Член 7 се изменя както следва:“ от проекта на Постановление, ред 4 от Таблицата по ал. 1 от чл. 7 от Тарифата се отменя. Промяната е свързана с годишната такса за ползване на радиочестотен спектър за участъците, вписани в регистъра по чл. 33, ал. 1, т. 3 от ЗЕС и пренасянето и в ал. 4 от същия член.  В ал. 3 от чл. 7 от Тарифата е указано, че таксата по ал. 1, т. 3 **и 4** не може да бъде по-малка от 100 лв., като в случая текста в ал. 3 реферира към т. 4, която вече е отменена. Считаме, че е необходимо изменение и на ал. 3 от чл. 7, като препратката към т. 4 от ал. 1 да отпадне. | **Приема се** | Бележката е редакционна и е в съответствие с промените в акта. В тази връзка в § 6 се добавя нова точка 3 със следното съдържание:  *„3. В ал. 3 думите „и 4“се заличават.*  Останалите текстове на § 6 съответно се преномерират. |
| **„Ендуросат“ АД** | 2. *По § 10* (§ 9 от проекта на Постановление, поставено на обществено обсъждане от МТС)  *от проекта на Постановление на Министерски Съвет*  В т. 3 (т. 2, б. „а“ от проекта на Постановлението, поставено на обществено обсъждане от МТС) от § 10 „Член 10 се изменя по следния начин:“ от проекта на Постановление, е описано, че в ал. 2, т. 4 думите „индивидуално определен ограничен ресурс-номера“ се заменят с думите „номерационни ресурси“. Тъй като ал. 2 от чл. 10 от Тарифата се състои само от 2 точки, считаме че в случая се има предвид ал. 4 от същия член, където се намира и цитирания текст. | **Приема се** | Допусната е техническа грешка при изписването на съответния параграф. Предложената корекция е отразена в текстовете. |